Styrets forslag til endringer i Unge funksjonshemmedes vedtekter 2025

I 2025 har styret oppnevnt to komiteer for arbeidet med forslag til endringer i Unge funksjonshemmedes vedtekter - én vedtektskomité og én medlemskategorikomité.

Vedtektskomiteen har bestått av Benedikte-Marie Lio, Asgeir Fagerli Langberg og Marie Kristin Tønder Dahlskjær, alle styremedlemmer i Unge funksjonshemmede. Medlemskategorikomiteen har bestått av Ingrid Thunem (styreleder i Unge funksjonshemmede), Benedikte-Marie Lio og Asgeir Fagerli Langberg (begge styremedlemmer i Unge funksjonshemmede).

Medlemskomiteen startet sitt arbeid i januar 2025. Det har blitt avholdt 1 digitalt innspillsmøte, og 2 skriftlige høringer. Førsteutkast ble sendt på høring i januar, med høringsfrist i slutten av februar, og andreutkast ble sendt på høring i starten av april, med høringsfrist i slutten av april.

Vedtektskomiteen sammenstilte endringsforslagene fra begge komiteer i ett helhetlig dokument som ble gjort tilgjengelig på informasjonssiden om generalforsamlingen 01. september for å sikre at medlemsorganisasjonene hadde mulighet til å komme med endringsforslag til vedtektene i tråd med fristen i § 15-4.

Under følger styrets innstilling på forslag til endringer i vedtekter for Unge funksjonshemmede.

Det foreslås både forslagspakker og enkeltstående endringer. Forslagspakker er flere forslag som henger sammen, og generalforsamlingen stemmer over forslagene samlet sett, ikke hver for seg. Dette er for å skape helhet i vedtektene og for å sørge for at endringer som avhenger av hverandre vedtas sammen. Enkeltstående endringer vedtas hver for seg.

I alle forslag er eksisterende vedtekter og endringsforslag oppført i en tabell, der første kolonne er eksisterende vedtekt og andre kolonne er endringsforslag. Det er også forsøkt å synliggjøre endringer ved at ord som legges til markeres i blått med understrek og *ord som fjernes er markert i rødt og kursiv*.

# Forslagspakke 1: Overskrifter og redaksjonelle endringer

Det foreslås at styret får fullmakt til å oppdatere vedtektene med riktige nummer på kapitler og paragrafer i etterkant av generalforsamlingen i tråd med vedtakene på generalforsamlingen.

# Forslagspakke 2: Endringer i medlemskategorier

**Begrunnelse:**

Det ble fattet et vedtak på generalforsamlingen i 2023 at det skulle gjennomføres en helhetlig gjennomgang av dagens ordning for medlemsnivåer. I dag har UngFunk 3 medlemskategorier, med ulike kriterier for medlemskap, som både gir medlemsorganisasjonene ulik deltakelse i generalforsamlingen og kontingentnivå.

Målet med de foreslåtte endringene er å tydeliggjøre nivåene og kravene som kommer med et medlemskap i UngFunk. Dagens vedtekter har i for stor grad ordlyder som ikke er hensiktsmessig, ettersom de kan tolkes ulikt. Dette kan i ytterste konsekvens gjøre at UngFunk ikke kan vurdere hvilket medlemskap en organisasjon bør ha, og at organisasjoner i samme nivå blir for ulike.

Noen kriterier har også vist seg å være til bry for organisasjoner som ikke opplever at de innfrir et spesifikt krav. Derfor er nye krav blitt forenklet så det skal være tydelig hvorfor en organisasjon er i en kategori, og hvordan et medlem kan endre seg for å havne på et nytt medlemsnivå, hvis en skulle ønske det.

Endringene som foreslås tilhører kapitlene 3, 4 og 8 av vedtektene. De viktigste endringene skjer i kapittel 3 og 4. Den største endringen er forslag om innføring av et fjerde medlemsnivå, som er ment for nye grupperinger som er enten helt nye, eller som ikke har en sterk organisatorisk struktur. Medlemsnivået skal fungere som et midlertidig medlemskap hvor organisasjonen skal på sikt få plass på et “høyere nivå”, etter å ha gjennomgått nødvendige endringer. Det settes lave kriterier for et slikt medlemskap, men høye kriterier for å forbli der lenger enn nødvendig. Det forventes at organisasjonen på medlemsnivå 4 gjør nødvendige endringer for å kunne havne i nivå 1, 2 eller 3.

Det foreslås også at styret kan tillegge enkelte organisasjoner 1 ekstra stemme på generalforsamling og ekstraordinær generalforsamling. Dette vil kun gjeldde for organisasjoner som har et rekrutteringsgrunnlag som gjør at de at de sannsynligvis aldri vil oppfylle kriteriene for medlemskap på nivå 1. Dette gjelder for medlemsorganisasjoner som oppfyller kravene til medlemskap på nivå 2 eller nivå 3. Dette mandatet vil det måtte søkes om, og søknader behandles av styret i god tid før en generalforsamling.

Kriteriene for medlemskap på nivå 1, 2 og 3 er foreslått revidert. Dette for å tydeliggjøre forskjellene mellom de ulike nivåene er, så både styret og medlemsorganisasjoner – nåværende og fremtidige, kan forstå hvilket nivå som er rett for den aktuelle organisasjon. Nivå 1 vil stille strenge krav til selvstendighet for ungdomsorganisasjonen ovenfor en eventuell moderorganisasjon, og tydeliggjøre dokumenter og arbeid som må være på plass. Nivå 2 har mindre krav om selvstendighet, men skal ha et klart ungdomsarbeid. Nivå 3 skal tilby aktiviteter, og kunne vise til medvirkningsmuligheter for unge medlemmer. Kriteriene er endret også med tanke på at ingen av dagens medlemsorganisasjoner skal bli flyttet ned til nivå 4.

**Ikrafttredelse:**

I tråd med § 19-3 foreslås det at endringene i forslagspakke 2 trer i kraft innen 01.01.2026.

|  |  |
| --- | --- |
| **Eksisterende vedtekt:** | **Endringsforslag:** |
| **§ 6**  Medlemskap innvilges etter følgende kategorier: nivå 1, nivå 2 og nivå 3. De forskjellige kategoriene avgjør hvilke demokratiske rettigheter medlemskapet gir i Unge funksjonshemmedes beslutningsorganer. | **§ 6**  Medlemskap innvilges etter følgende kategorier: nivå 1, nivå 2, nivå 3 og nivå 4. De forskjellige kategoriene avgjør hvilke demokratiske rettigheter medlemskapet gir i Unge funksjonshemmedes beslutningsorganer. |
| **§ 7**  Medlemskap nivå 1 innvilges organisasjoner som oppfyller følgende kriterier   1. *Organisasjonen må ha egne vedtekter som vedtas av et flertall av medlemmene under 36 år* 2. Organisasjonen må ha fristilte beslutningsorganer 3. *Organisasjonen må ha organisatorisk og politisk selvstendighet* 4. *Organisasjonen må levere separat årsmelding og årsregnskap* 5. Organisasjonen må ha vært i drift i minimum ett år | **§ 7**  Medlemskap på nivå 1 innvilges organisasjoner som oppfyller følgende kriterier   * Medlemmer under 36 år må ha demokratisk påvirkning på organisasjonens styringsdokumenter * Organisasjonen må ha fristilte beslutningsorganer * Har et selvstendig ungdomsarbeid med aktiviteter av, med og for ungdom. * Kan dokumentere tiltak for aktiviteter og medvirkning blant unge medlemmer. * Organisasjonen må ha vært i drift i minimum ett år |
| **§ 7-2**  Organisasjoner med medlemskap på nivå 1 har rett til å møte med 3 delegater og 1 observatør på generalforsamling. | **§ 7-2**  Organisasjoner med medlemskap på nivå 1 innehar 3 stemmer, og har rett til å møte med inntil 3 delegater og 1 observatør på generalforsamling. |
| **§ 8**  Medlemskap nivå 2 innvilges organisasjoner som   1. Har et selvstendig ungdomsarbeid med aktiviteter av, med og for ungdom 2. *Organisasjonen må ha avgitt en årsmelding for virksomheten* 3. Har vært i drift i minimum ett år | **§ 8**  Medlemskap på nivå 2 innvilges organisasjoner som   * Har et selvstendig ungdomsarbeid med aktiviteter av, med og for ungdom * Har minst én fast plass for unge medlemmer under 36 i organisasjonens øverste beslutningsorgan. * Kan dokumentere tiltak for aktiviteter og medvirkning blant unge medlemmer. * Har vært i drift i minimum ett år |
| **§ 8-2**  Organisasjoner med medlemskap på nivå 2 *kan* møte med 2 delegater og 1 observatør på generalforsamling. | **§ 8-2**  Organisasjoner med medlemskap på nivå 2 innehar 2 stemmer, og har rett til å møte med inntil 2 delegater og 1 observatør på generalforsamling. Organisasjoner som har fått innvilget 1 ekstra stemme i henhold til § 11 gir 1 av sine delegater den ekstra stemmen. |
| **§ 8-3**  Organisasjoner med medlemskap på nivå 2 har rett til å møte med 1 delegat som innehar 2 stemmer på ekstraordinær generalforsamling. | **§ 8-3**  Organisasjoner med medlemskap på nivå 2 har rett til å møte med 1 delegat som innehar 2 stemmer på ekstraordinær generalforsamling. Organisasjoner som har fått innvilget 1 ekstra stemme i henhold til § 11 gir 1 ekstra stemme til sin delegat. |
| **§ 9**  Medlemskap på nivå 3 kan innvilges organisasjoner, strukturer og grupperinger som   * *Har aktivitet for unge, men som ikke innfrir kravene i §§ 7 eller 8* * *Har et nasjonalt siktemål* * *Jobber for å oppnå kravene i §§ 7 eller 8, der dette er mulig ut fra organisasjonens art.* | **§ 9**  Medlemskap på nivå 3 kan innvilges organisasjoner, strukturer og grupperinger som   * Har gjentagende aktiviteter for unge, fortrinnsvis av unge. * Har vært i drift i minimum ett år * Kan dokumentere tiltak for aktiviteter og medvirkning blant unge medlemmer.   Nye medlemsorganisasjoner som bryter ut fra en eksisterende medlemsorganisasjon kan få kravet om drift i minimum ett år fjernet av styret i en medlemssøknadsbehandling i henhold til § 12. |
| **§ 9-2**  Organisasjoner med medlemskap på nivå 3 *kan* møte med 1 delegat og 1 observatør på generalforsamling. | **§ 9-2**  Organisasjoner med medlemskap på nivå 3 innehar 1 stemme, og har rett til å møte med inntil 1 delegat og 1 observatør på generalforsamling. Organisasjoner som har fått innvilget 1 ekstra stemme i henhold til § 11 gir 1 ekstra stemme til sin delegat. |
| **§ 9-3**  Organisasjoner med medlemskap på nivå 3 har rett til å møte med 1 delegat som innehar 1 stemme på ekstraordinær generalforsamling. | **§ 9-3**  Organisasjoner med medlemskap på nivå 3 har rett til å møte med 1 delegat som innehar 1 stemme på ekstraordinær generalforsamling. Organisasjoner som har fått innvilget 1 ekstra stemme i henhold til § 11 gir 1 ekstra stemme til sin delegat. |
| **NYTT FORSLAG!** | **NY § 10**  Medlemskap på nivå 4 kan innvilges organisasjoner, strukturer og grupperinger som   * Skal ha aktivitet for unge det kommende kalenderåret * Organisasjonen må levere prosjektplan eller tilsvarende for det kommende kalenderåret * Har et organisatorisk siktemål om å oppnå kravene i §§ 7, 8 eller 9 |
| **NYTT FORSLAG!** | **NY § 10-2**  Organisasjoner med medlemskap på nivå 4 kan møte med 1 observatør på generalforsamling. |
| **NYTT FORSLAG!** | **NY § 10-3**  Organisasjoner med medlemskap på nivå 4 har rett til å møte med 1 observatør på ekstraordinær generalforsamling. |
| **NYTT FORSLAG!** | **NY § 11**  I særlige tilfeller, der det på grunn av medlemsorganisasjonens rekrutteringsgrunnlag er sannsynlig at den aldri vil oppfylle kriteriene for medlemskap på nivå 1, vil styret kunne tillegge medlemsorganisasjonen retten til 1 ekstra stemme til generalforsamling og ekstraordinær generalforsamling. Dette gjelder for medlemsorganisasjoner som oppfyller kravene til medlemskap på nivå 2 eller nivå 3.  Organisasjoner leverer søknad for 1 ekstra stemme i henhold til §§ 12, 12-2 og 12-3 senest 8 måneder før neste generalforsamling finner sted. Søknader behandles av styret ved neste mulige styremøte. Organisasjoner kan ikke søke eller få tildelt mer enn 1 ekstra stemme.  Ved generalforsamling hvor 1 ekstra stemme benyttes skal det være avklart før generalforsamlingens hvilke delegater som innehar 1 ekstra stemme. |
| **NYTT FORSLAG!** | **NY§ 13-3**  Dersom en organisasjon i medlemsnivå 4 ikke innfrir kriteriene i §§ 7, 8 eller 9 innen 24 måneder fra vedtatt søknad om medlemskap, skal styret varsle den aktuelle organisasjonen om mulig utmelding. Organisasjonen skal gis anledning til å gjøre nødvendige endringer for å beholde medlemskap eller medlemskapsnivå. Ved særskilte saker kan tidsfristen utvides etter avtale mellom styret og medlemsorganisasjonen.  Dersom endringene ikke innfris innen avtalt frist kan styret i Unge funksjonshemmede beslutte utmelding.  Klage på beslutning følger klageprosess i henhold til § 12-5. |
| **§ 14**  På generalforsamlingen kan følgende møte:  Med tale-, forslags- og stemmerett   * Delegater fra medlemsorganisasjonene i henhold til §§ 7-2, 8-2 og 9-2.   Med tale-, forslagsrett   * Observatører fra medlemsorganisasjonene i henhold til §§ 7-2, 8-2 og 9-2. * Styret og styrets varamedlemmer. * Kontrollkomiteen i saker som angår komiteens arbeid og virksomhet. * Valgkomiteen i saker som berører valgkomiteens arbeid.   Med talerett   * Nominerte til valg i saker som omhandler valg. * Medlemmer av forberedende komiteer i saker de har forberedt. * Generalsekretær, og den generalsekretær delegerer taleretten videre. * 1 observatør fra FFO.   Uten tale-, forslags- og stemmerett   * Andre observatører. | **§ 16**  På generalforsamlingen kan følgende møte:  Med tale-, forslags- og stemmerett   * Delegater fra medlemsorganisasjonene i henhold til §§ 7-2, 8-2 og 9-2.   Med tale-, forslagsrett   * Observatører fra medlemsorganisasjonene i henhold til §§ 7-2, 8-2 og 9-2. * Styret og styrets varamedlemmer. * Kontrollkomiteen i saker som angår komiteens arbeid og virksomhet. * Valgkomiteen i saker som berører valgkomiteens arbeid.   Med talerett   * Observatører fra medlemsorganisasjonene i henhold til § 10-2. * Nominerte til valg i saker som omhandler valg. * Medlemmer av forberedende komiteer i saker de har forberedt. * Generalsekretær, og den generalsekretær delegerer taleretten videre. * 1 observatør fra FFO.   Uten tale-, forslags- og stemmerett   * Andre observatører. |
| **§ 20-4**  Til ekstra generalforsamling kan følgende møte:  Med tale-, forslags- og stemmerett   * Delegater fra medlemsorganisasjonene i henhold til §§ 7-3,8-3 og 9-3.   Med tale-, forslagsrett   * Observatører fra medlemsorganisasjonene i henhold til §§ 7-3, 8-3 og 9-3. * Styret og styrets varamedlemmer. * Kontrollkomiteen i saker som angår komiteens arbeid og virksomhet. * Valgkomiteen i saker dersom en av sakene dreier seg om valg.   Med talerett   * Nominerte til valg i saker om valg dersom en av sakene dreier seg om valg. * Medlemmer av forberedende komiteer i saker de har forberedt. * Generalsekretær, og den generalsekretær delegerer taleretten videre. * En representant fra FFO.   Uten tale-, forslags- og stemmerett   * Andre observatører. | **§ 22-4**  Til ekstra generalforsamling kan følgende møte:  Med tale-, forslags- og stemmerett   * Delegater fra medlemsorganisasjonene i henhold til §§ 7-3,8-3 og 9-3.   Med tale-, forslagsrett   * Observatører fra medlemsorganisasjonene i henhold til §§ 7-3, 8-3 og 9-3. * Styret og styrets varamedlemmer. * Kontrollkomiteen i saker som angår komiteens arbeid og virksomhet. * Valgkomiteen i saker dersom en av sakene dreier seg om valg.   Med talerett   * Observatører fra medlemsorganisasjonene i henhold til § 10-3. * Nominerte til valg i saker om valg dersom en av sakene dreier seg om valg. * Medlemmer av forberedende komiteer i saker de har forberedt. * Generalsekretær, og den generalsekretær delegerer taleretten videre. * En representant fra FFO.   Uten tale-, forslags- og stemmerett   * Andre observatører. |

# Forslagspakke 3: Prinsipprogram

**Begrunnelse:**

Det foreslås å endre navnet på prinsipprogram til å hete politisk program. Dette fordi ordet «politisk program» er tydeligere og mer klarspråk på hva det faktisk er. I tillegg er det Unge funksjonshemmedes politikk som vedtas i prinsipprogrammet, og det bør gjenspeiles i navnet.

|  |  |
| --- | --- |
| **Eksisterende vedtekt:** | **Endringsforslag:** |
| **§ 3-2**  Unge funksjonshemmedes vedtekter, politiske program og generalforsamlingens øvrige føringer legger grunnlaget for virksomheten mellom generalforsamlingene.  Styringsdokumentene følger følgende hierarki   1. Vedtekter 2. *Prinsipprogram* 3. Arbeidsprogram 4. Øvrige føringer | **§ 3-2**  Unge funksjonshemmedes vedtekter, politiske program og generalforsamlingens øvrige føringer legger grunnlaget for virksomheten mellom generalforsamlingene.  Styringsdokumentene følger følgende hierarki   1. Vedtekter 2. Politisk program 3. Arbeidsprogram 4. Øvrige føringer |
| **§ 3-4**  *Prinsipprogrammet* utrykker Unge funksjonshemmedes overordnede syn på hvordan formålet kan oppnås, og organisasjonens overordnede standpunkter på de områdene som er relevante for å oppnå dette. | **§ 3-4**  Politisk program utrykker Unge funksjonshemmedes overordnede syn på hvordan formålet kan oppnås, og organisasjonens overordnede standpunkter på de områdene som er relevante for å oppnå dette. |
| **§ 3-5**  Arbeidsprogrammet uttrykker Unge funksjonshemmedes interessepolitiske og organisatoriske prioriteringer, innenfor rammene av vedtektene og gjeldende *prinsipprogram*. | **§ 3-5**  Arbeidsprogrammet uttrykker Unge funksjonshemmedes interessepolitiske og organisatoriske prioriteringer, innenfor rammene av vedtektene og gjeldende politisk program. |
| **§ 19-4**  Fastsettelse av *prinsip*p- og arbeidsprogram for kommende periode.  *Prinsipprogrammet* vedtas med 2/3 flertall av stemmene. Flertallet må representere minst 50 prosent av tilstedeværende medlemsorganisasjoner.  Arbeidsprogrammet vedtas med alminnelig flertall. Flertallet må bestå av minimum 1/3 av de tilstedeværende organisasjonene.  Prinsipp- og arbeidsprogram følger styrets funksjonstid.  Frist for å levere endringsforslag til begge programmene fastsettes i dagsorden. | **§ 19-4**  Fastsettelse av politisk program og arbeidsprogram for kommende periode.  Politisk program vedtas med 2/3 flertall av stemmene. Flertallet må representere minst 50 prosent av tilstedeværende medlemsorganisasjoner.  Arbeidsprogrammet vedtas med alminnelig flertall. Flertallet må bestå av minimum 1/3 av de tilstedeværende organisasjonene.  Politisk program og arbeidsprogram følger styrets funksjonstid.  Frist for å levere endringsforslag til begge programmene fastsettes i dagsorden. |

# Enkeltstående endringsforslag:

## Forslag 4: Funksjonstid og valgbarhet

**Begrunnelse:**

Det foreslås å endre funksjonstiden til styret, slik at funksjonstiden følger tidspunktet for generalforsamling. Generalforsamlingen anses som et naturlig tidspunkt for å inntre/avtre som styremedlem, fordi generalforsamlingen markerer det formelle tidspunktet for deres valg og ikrafttredelse.

For nye styremedlemmer kan det å starte i et nytt verv så kort tid som mulig etter generalforsamlingen være positivt både med tanke på engasjement og motivasjon. For avtroppende styremedlemmer kan det å måtte stå i sin rolle etter generalforsamlingen oppleves lite motiverende. Med dagens vedtekter kan generalforsamlingen eksempelvis avholdes i begynnelsen av september, mens nytt styre ikke inntrer sine roller før etter 3 måneder.

Setningen om unntak for valg foreslås strøket, da unntaket fremkommer tydelig i § 18-2 og formuleringen anses som unødvendig.

|  |  |
| --- | --- |
| **Eksisterende vedtekt:** | **Endringsforslag:** |
| **§ 18**  Alle tillitsvalgte velges med to års funksjonstid. Funksjonstiden starter *1. januar kalenderåret* etter valget og *fungerer* i to (2) år frem til *31. desember.*  *Unntak for valg som gjennomføres i henhold til § 20-2.* | **§ 18**  Alle tillitsvalgte velges med to års funksjonstid. Funksjonstiden starteretter at valget er gjennomført på generalforsamlingen og varer i to (2) år frem til neste generalforsamling. |

## Forslag 5: Ansattrepresentant i styret

**Begrunnelse:**

I Kontoroverenskomsten mellom Handel og Kontor og Virke er det et krav til at bedrifter med flere enn 30 ansatte skal ha en ansattrepresentant i bedriftens styre. Unge funksjonshemmede er per dags dato ikke omfattet av denne bestemmelsen, men ønsker å sikre de ansattes stemme og medvirkning i organisasjonens prosesser. I tillegg er det viktig å gå foran som et godt eksempel for våre medlemsorganisasjoner. Andre sammenliknbare organisasjoner som Landsrådet for Norges barne- og ungdomsorganisasjoner (LNU) og Ungdom og Fritid har løsninger for representasjon av ansatte i styret.

En ansattrepresentant vil være positivt for både ansatte og styret i Unge funksjonshemmede. I en organisasjon med relativt hurtig utskiftning vil det være en fordel for samarbeid, kontinuitet og erfaringsoverføring at de ansatte er representert i styret. En slik representasjon vil kunne medføre enda tettere samarbeid og relasjon mellom de ansatte og styret. Det er også god medvirkningskultur å ha ansatte representert der beslutninger tas.

Ansattrepresentant og vara velges blant de ansatte i organisasjonen. Ledelsen, som per dags dato utgjør generalsekretær og interessepolitisk leder, kan ikke velges som ansattrepresentant eller vara.

|  |  |
| --- | --- |
| **Eksisterende vedtekt:** | **Endringsforslag:** |
| **NYTT FORSLAG!** | **NY § 22-4**  Én ansattrepresentant har møterett i alle styremøter og møter med tale-, forslags- og stemmerett.  Ved ansattrepresentantens fravær møter representantens personlige vara.  Ansattrepresentant og personlig vara velges av sekretariatet. Det skal tilstrebes at ansattrepresentanten følger styrets funksjonstid. |

## Forslag 6: Personalhåndbok

**Begrunnelse:**

Det foreslås å stryke hele paragrafen, da den kan være i strid med Kontoroverenskomsten mellom Virke og Handel og Kontor, som organisasjonen er forpliktet til å følge. I henhold til Kontoroverenskomsten skal det være reelle forhandlinger mellom ansatte og arbeidsgiver. I Unge funksjonshemmede er personalansvaret delegert til generalsekretær, og forhandlinger skal derfor foregå direkte mellom ansatte og generalsekretær. Ansatte vil ikke ha reelle forhandlinger dersom personalhåndboka skal godkjennes av styret, fordi styret da kan underkjenne et forhandlingsresultat mellom generalsekretær og ansatte. Personalhåndbok angår arbeidsplassen og de ansatte, ikke organisasjonen, og personalhåndbok skal derfor ikke reguleres av vedtektene til organisasjonen. Forhandlinger i personalhåndboka vil ikke gå utover organisasjonens vedtatte rammer og budsjett, da generalsekretærs mandat i forhandlinger er styrt av organisasjonens rammer og vedtatt budsjett.

|  |  |
| --- | --- |
| **Eksisterende vedtekt:** | **Endringsforslag:** |
| **§ 25**  Styret vedtar personalhåndbok for Unge funksjonshemmede i henhold til avtalte regler og tariffavtale. | *Foreslås strøket* |